  Туспуктэм: Григорий Фомин Майя Бывальцева Удмуртиысь Кун Кенешлэн укмысэтӥ сессияз 26-тӥ куартолэзе дептуатъёс улосвыл кивалтэтлэн тӧроезлы воштӥсе ӵектэм муртъёсты соглаштӥзы. Элькунлэн тӧроез Александр Бречалов Ольга Абрамоваез Удмуртиысь кивалтэтлэн тӧроезлэн нырысетӥ воштӥсез интые дэмлаз. Константин Сунцовез Удмуртилэн тӧроезлэн Росси азьмурт бордын ялан ужась ыстэм муртэз – Удмуртиысь кивалтэтлэн тӧроезлэн воштӥсез интые соглаштыны дэмалаз. Та дыре кыназы соос «ужзэ быдэсъясь» ватсэтэн луо. Со сяна, кивалтэтлэн тӧроезлы воштӥсе эшшо кык адямиез ӵектӥз – цифровой азинсконъя министрез Тимур Меджитовез но Удмуртиысь кивалтэт бордын ужась Архив ужпумъёсъя комитетлэн кивалтӥсез Наталья Тойкинаез. Тимур Меджитов цифровой азинскон но спорт понна кылкутоз, Наталья Тойкина – архивъёслэсь, ЗАГС-ёслэсь, синпелетъёсты кун ласянь утёнъя агенстволэсь ужамзэс чакаллоз. Александр Бречаловлэн верамезъя, кивалтэтлэн тӧроезлэн укмыс воштӥсьёсыз луыны кулэ, али сизьым. Депутатъёс ӵектэм муртъёсты соглаштӥзы ке, кивалтэтлэн ёзсӧзнэтэз (структураез) быдэсак кылдытэмын луоз. Ӵектэм муртъёс удысъёсысьтызы туала югдурен тодматӥзы, быдэстоно ужпумъёс сярысь вераськизы, депутатъёслэн юанъёссылы валэктонъёс сётӥзы. Собере лушкем куара сётон радъямын вал. Ужрадэ 49 депутат пыриськиз.  Ольга Абрамовалэн кандидатуарез понна 47 депуатъёс куаразэс сётӥзы, пумит – 2. Константин Сунцовлы  42 дептутатъёс дурбасьтӥзы, пумит – 7. Тимур Меджитов понна 44 адями куразэ сётӥз, пумит – 5. Наталья Токйина понна 42 депутат куразэ сётӥз, пумит – 7. ВАТСАН  Абрамова Ольга Викторовна вордӥськиз 1981-тӥ арын 23-тӥ шуркынмонэ Сарапул ёросысь Сигаево черкогуртын. Дышетскемез вылӥ. Йылпумъяз Сарапулысь аграрно-экономической колледжез («Экономика, бухгалтерский учет и контроль» ӧнеръя), Удмурт кун университетэз («Основы юриспруденции и российского законодательства» программая), Кун службая Урал академиез («Государственное и муниципальное управление» ӧнеръя), Москваысь статистика экономикая но информатикая институтэз (бухгалтерский учет, анализ и аудит).  2004–2006 аръёсы — Сарапулысь аграрно-экономической колледжын заочной ёзэтэлэн кивалтӥсез (Сигаево черкогурт);  2006–2008 аръёсы — «Агропромышленная компания «Удмуртия» огазеяськонын валтӥсь экономист (Сарапул);  2006–2009 аръёсы — «Сарапул ёрос» муниципал кылдытэтысь Депутатъёслэн кенешысьтызы депутат;  2008–2009 аръёсы — «Aгропромышленная компания «Удмуртия» огазеяськонлэн кивалтӥсез (Сарапул);  2009-тӥ арын — «Завьяловский» кооперативлэн быдэсъясь кивалтӥсез (Дэри черкогурт);  2009–2012 аръёсы — Удмурт Элькунысь гурт возёсъя но сиён-юонъя министерствоысь экономикая ёзэтлэн кивалтӥсез;  2012–2014 аръёсы — Удмурт Элькунысь Кивалтэтлэн Тӧроезлэн воштӥсезлэн секретариатэныз кивалтӥсь;  2014–2016 аръёсы — «КОМОС ГРУПП» огазеяськон (Ижкар), Агропром огъетэз азинтонъя управленилэн кивалтӥсезлэн воштӥсез, ӵектосъёсын кивалтӥсь;  2016-тӥ арысь коньывуонысен — «Агрокомплекс «Бабинский» огазеяськонлэн кивалтӥсез (Дэри ёрос);  2018 арын тулыспалысен оштолэзёзь – Удмуртиысь гурт возёсъя но сиён-юонъя министрлэсь ужзэ быдэсъясь;  2018-2020 аръёсы – Удмуртиысь гурт возёсъя но сиён-юонъя министр;  2020-2021 аръёсы – Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр; 2021-тӥ арысь толсурысен – Удмуртиысь кивалтэтлэн тӧроезлэн воштӥсез; 2023-тӥ арын пӧсьтолэзьысен - Удмуртиысь кивалтэтлэн тӧроезлэн нырысетӥ воштӥсез. Сунцов Константин Андреевич Ижкарын 1981-тӥ арын 19-тӥ инвожое вордскиз. Ижысь техникая кун университетэз «Финансы и кредит» ӧнеръя йылпумъяз. 2004-2008 аръёсы – «Ижсталь» акционер огазеяськонын коньдон ужпумъёсты чакланъя бюролэн кивалтӥсез; 2009-2018 аръёсы – ужбергатӥсь 2018-тӥ арын – Ижкар администрацилэн тӧроезлэн карысь экономикаез но инвестициосты азинтонъя воштӥсез, 2018-2020 аръёсы – «Удмуртиез азинтонъя корпорация» («Корпорация развития Удмуртии») огазеяськонлэн кивалтӥсез; 2020-тӥ арысь толшорысен 2021 арысь тулыспалозь – Удмуртиысь кивалтэтлэн тӧроезлэн нырысетӥ воштӥсезлэсь ужзэ быдэсъясь; 2021-2023 аръёсы – Удмуртиысь кивалтэтлэн тӧроезлэн нырысетӥ воштӥсез; 2023-тӥ арысь пӧсьтолэзьысен – Удмуртилэн тӧроезлэн Росси азьмурт бордын ялан ужась ыстэм муртэзлэсь – Удмуртиысь кивалтэтлэн тӧроезлэн воштӥсезлэсь ужзэ быдэсъясь. Меджитов Тимур Ришатович Узбекистанысь Алмалык карын 24-тӥ инвожое 1984-тӥ арын вордскиз.  2005-тӥ арын Ижкарысь техникая кун университетэз «Автомобиле- и тракторостроение» но «Переводчик в сфере профессиональной коммуникации» ӧнеръёсъя йылпумъяз.  2010-тӥ арын «Управление персоналом в подразделении» программая дышетонэз ортчиз.  2005-тӥ арын — «Компания «Гарант» огазеяськонын инженер; 2005–2011 аръёсы — ООО «ДИРЕКТУМ» огазеяськонын вузкаронъя менеджер; 2011-тӥ арын — ООО «ДИРЕКТУМ» огазеяськонын тӧрлык ёзэсъёсын ужан ӧръя кивалтӥсь; 2011–2015 аръёсы — ООО «ДИРЕКТУМ» огазеяськонын вузкаронъя группаен кивалтӥсь; 2015–2017 аръёсы — ООО «ДИРЕКТУМ» огазеяськонлэн кивалтӥсезлэн тӧрлык ёзэсъёсын ужан ӧръя воштӥсез; 2017-тӥ арын – Удмуртиысь информатизацияя но герӟетъя агентстволэн кивалтӥсез; 2018-2021 аръёсы – Удмуртиысь информатизацияя но герӟетъёс министр; 2021-тӥ арысь гудырикошконысен – Удмуртиысь цифровой азинсконъя министр. Тойкина Наталья Владимировна Ижкарын 4-тӥ коньывуонэ 1974-тӥ арын вордскиз. 1998-тӥ арын Удмурт кун университетысь историяя факультетэз йылпумъяз. 1991-1998 аръёсы – Ижкарысь 5 номеро нылпи садын, 259 номеро нылпи садын визьнодась; 1998-2006 – Удмуртиысь Шор кун архивысь научно-справочной ёзэтын тодосъя ӧнерчи, валтӥсь ӧнерчи, ёзэтлэн кивалтӥсез; 2006-2008 аръёсы – «Государственный архив социально-правовых документов Удмуртской Республики» кун ужъюртлэн кивалтӥсез; 2008-2009 аръёсы – «Центральный государственный архив Удмуртской Республики» кун ужъюртлэн кивалтӥсез; 2009-тӥ арысь гудырикошконысен – Удмуртиысь кивалтэт бордын ужась Архив ужпумъёсъя комитетлэн кивалтӥсез. Тегъёс: КунКенеш кивалтэт Удмуртия  